text: Stormen Johanne svingede med den giftige hale
  10 august 2018 kl. 10.11
  Stormen levede op til forventningen om en hurtig hidsig dame, og der blev flere steder målt storm i middelvind.
  Johanne blev en spektakulær storm med orkanvindstød og skybrud som følge.
  Johanne sagde goddag med en tordenfront på forsiden af lavtrykket - og sagde farvel med orkanvindstød på bagsiden af lavtrykket.
  'Den giftige hale' kalder man populært det område af stormen, hvor det blæser mest. Området har fået sit navn, fordi skyformationen ligner en hale omkring lavtrykscenteret.
  Nær den giftige hale slår vind fra større højde ned til overfladen, hvilket ofte resulterer i de mest ødelæggende vindstød.
  Vindstødene ved den giftige hale kan desuden komme som en overraskelse, da det blæser op meget hurtigt. Eksempelvis gik vinden ved Thyborøn fra cirka fire meter i sekundet til knap 25 på meget kort tid.
  
  Johanne blev en regulær storm
  Både ved Thyborøn og Rønbjerg Huse målte man storm i middelvind. Begge steder i forbindelse med, at den giftige hale slog forbi. Man bruger middelvinden til at beskrive vejrsystemers styrke, og man kan derfor godt kalde Johanne en regulær storm. Derudover blev der også målt vindstød af orkanstyrke ved Rønbjerg Huse.
  
  Skybrud flere steder
  I forbindelse med tordenfronten er der observeret skybrud fem steder i København. Kraftigst var skybruddet ved Landbohøjskolen, hvor der faldt 19,2 millimeter på en halv time.
  Det voldsommeste skybrud, vi har kunnet observere, blev dog målt i Nykøbing Falster. Her faldt der 23,4 millimeter på 30 minutter og knap 30 millimeter i alt. Skybrud kræver over 15 millimeter på 30 minutter.
  
  